《采石》
宋代·章甫

江行十日风打头，采江石边还小留。
龙宫煌煌俯湍流，抠衣再拜忻神庥。
出门迳作萧寺游，危亭缥缈临金牛。
江南江北苍烟收，日落未落双蛾愁。
尚书丽句世罕俦，惜哉度曲无歌喉。
折梅置酒斋堂幽，黄冠不饮空夷犹。
野僧举觞横青眸，更得大斗偿香羞。
兴阑山下却登舟，使君爱客方绸缪。
夜深杖藜吊荒丘，列炬照野经塍沟。
居人窃视声吚嚘，好事从来无与侔。
促坐款语相答酬，伤今怀古风飕飗。
泊渚高吟聊写忧，然犀照怪知何求。
醉狂夜披紫绮裘，骑鲸入海穷冥搜。
圣贤寂寞江悠悠，人在天地真蜉蝣。
况我此身如赘疣，从公行善臭味投。
有酒如川容拍浮，但愿早登黄鹤楼。
痛饮浩歌更劝酬，一吊祢衡鹦鹉洲。

作者简介：（1045—1106）建州浦城人，徙居苏州，字端叔。神宗熙宁三年进士。调临川尉，移知寿春。进所著《孟子解义》，除应天府国子监教授，改著作佐郎。元丰中知山阴县，监左藏北库。哲宗朝通判宿州，复除开封府提举常平等事。徽宗即位，知虔州。崇宁初为都官郎中，时立元祐党籍，乃上言元祐臣僚因国事获罪，不应刻名著籍，禁锢子孙。坐忤宰相曾布，降官知泰州。后提举舒州灵仙观以卒。